정조 15년
辛亥九月初三日辰時上御誠正閣藥房入侍時都提調蔡濟恭提調李𡊠副提調徐邁修假注書洪樂安記注官安經心金良倜檢校直閣李晩秀醫官金光國李翊臣李敬培金順行李惟鑑以次進伏訖上曰備局諸宰如有入來者隨到隨入可也命書榻敎曰下直守令入侍出榻敎賤臣承命出傳與坡州牧使李敏輔三陟府使金魯永偕入進伏訖濟恭進前奏曰近日日氣向涼聖體若何上曰大體則一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候何如上曰連得好在矣濟恭曰臣因藥院伏聞童便進御已過多日或有欠安之節耶上曰別無他症而近因外氣膈痰之頗盛肺經之不利間服童便矣濟恭曰此則過於降氣恐不合於連爲進御矣上曰然而服之頗有效矣卿則老人也雖當換節而亦不有損乎濟恭曰若臣狗馬之疾雖無顯著之症近因日氣之稍涼亦以膈痰作苦矣上曰大抵日氣向涼之故予亦因衣服之脫着以致表氣之不和轉成膈痰之症矣濟恭曰然則進御和解之劑似好矣上曰今日兼行次對者以卿入來之故欲爲省弊之地矣然而昨有勿入之敎蓋爲卿調將之地矣何爲入參耶濟恭曰小臣去就何至仰費聖念而深夜特敎若是隆摯臣益不勝惶恐矣上曰近來掌務官未瑩特甚不爲先稟日次故昨夜始聞卿將入來而有下敎矣今則日高之故稍爲溫和而近日曉氣頗涼老人之不可不愼者寒疾也今之所倚任惟卿一人焉得不愛惜之也濟恭曰聖敎至此尤不勝感泣矣大抵人臣得奉召命有疾故而不得進者猶爲悚惶今臣則欲爲趨進至蒙曲念而止其行其爲惶蹙不安反有倍於坐違召命故不敢不進參矣上曰此則予欲迎拒而不果諧矣診筵之兼行賓對非但在卿爲便在諸宰亦爲省弊故欲爲移行日次以爲定式而只緣月朔之有大小不得如計耳濟恭曰久未診候而近當換節唯願暫許入診矣上曰何必入診也邁修進前奏曰日前南兵使狀啓中鹿茸引等事遍問前例於醫官而皆不記得矣至於今曉始考出甲辰年謄錄而甲辰年亦無引等之事至於秋等竝捧兩等鹿茸矣濟恭曰竝捧兩等卽是引等矣上曰引等果無弊端乎濟恭曰引等果爲省弊矣蓋以浮費等節專在上納之際故竝進兩等在本營果有益矣邁修曰狀啓中只言麝香大抵麝香封進時竝捧鹿茸云矣𡊠曰秋等所進之鹿茸不過五本矣上曰然則引等反似無弊依此爲之好矣濟恭曰鼎席之不備今已有年矣如臣無似雖在强壯之時猶且萬不近似於彌綸之責況今衰朽不特月異而歲不同矣緣臣之獨據台府以致百務之叢脞豈不悚懍乎唯願更留三思亟備鼎席焉上曰此事不必更言矣上敎濟恭曰昨日學禮講申飭傳敎卿已見之乎濟恭曰已爲伏見矣上曰不可不如是提飭而昨日儒生應製卿亦聞之乎濟恭曰略聞於知申而誠是人才矣上曰兩儒皆能速作而至於徐畊輔則文是佳作筆亦心畫而年則卄一豈不夙成乎其家與他自異而食報之理信不誣矣濟恭曰誠如聖敎矣至其筆法乃其家傳之學也故相徐命均書合金石而其子孫多有善書者矣大抵滿損謙益之理昭如指掌縉紳家承藉素貴不畏法不畏國驕傲自持者鮮不傾敗而淸儉忠直謹守國法者克昌厥後此書經君陳篇之昭揭訓戒者也如徐畊輔之家三世爲相淸約謹拙宜其後屬之克綿足爲廷臣之柯鑑矣上曰今番科事果有顯效否濟恭曰奚但顯效而已擧一世皆稱令便而人無異辭矣上曰然而實才多有遺珠之歎云然否濟恭曰一二所科作皆是可堪而其中雖有若干冤屈者此弊則何科不然也今番榜眼率多老儒實才而不實者不甚槪見故士子莫不翕然稱之反慮朝家不能率是道持久云矣上曰予聞此等語不勝瞿然矣每一令下爲士民者擧懷其不能永遵是果視朝廷爲何如耶濟恭曰果如聖慮矣雖以今番事言之士子之聞令者皆曰今雖如此安知後科之又如是乎皆有不信之心豈不大可憂乎今番事若以效害言之則從前之大比設科也赴擧者皆爲蹂藉死生之憂及其出場一室相慶而今番則雍容出入更無此憂豈不大可幸乎上曰次對爲之行司直鄭昌順吏曹判書金文淳戶曹判書趙鼎鎭禮曹判書趙宗鉉刑曹判書金尙集行副司直李柱國訓鍊都正趙心泰刑曹參判徐有大行副司直李邦一事變假注書崔致祐以次進伏訖上敎濟恭曰今番有何稟定事乎濟恭曰僅免於無所建白而考見文簿皆屬閑漫別無關係軍國之事矣上曰卿於籌司草記與回啓等節皆是親草亦無記室之替勞云尤可見精力之倍人也濟恭曰實無替勞之人而不免艱辛矣上敎集斗曰金羲淳旣是違牌則何爲以削職捧傳旨乎集斗曰徑出玉堂旣被削職故同捧傳旨矣上曰此當與違牌玉堂同科更以改差捧傳旨可也致祐承命出傳上命進試官望筒敎集斗曰李敬五纔以眼眚遞承旨又擬試望何也集斗曰試望甚苟艱故似然矣濟恭曰卽見慶尙左兵使李源報備局者則以爲今秋習操旣令停止官鎭門聚點依例擧行爲辭矣近以本道道臣發巡後連續狀聞見之今年水災嶺南爲最而聚點亦係擾民操練旣令權停則毋寧竝與聚點而停止庶可爲懷保之政矣以此分付何如上曰依爲之出擧條濟恭曰江蔘作貢事終無長策至於代用家蔘云者終多未便而亦恐彼人之發覺也日前箕伯所陳亦無別般道理矣上曰設以他蔘代給彼人何以知之此不過中間慫慂輩之暗通矣濟恭年前一倭譯以造蔘幾本混入於體蔘中瞞賣彼人矣及其到大板城一一摘出而還給之故該譯官至於破産蓋彼人則能知蔘品故耳上曰付之倭譯勸以重賞使之出死力做去則或爲一助耶濟恭曰此亦無奈何矣昔有爲邊事以倭譯幾人永付知事而亦未有顯效矣大抵體蔘所需不過三十斤臣於其前未能的知數爻敏謂內局所納其數必多矣近始詳知則元不過九斤而先朝減爲五斤年前聖上又以特命減其二斤今則只餘三斤矣內局蔘則更無可減之路今之最難者只是體蔘也或以爲使江民任其來往任其買賣則蔘價稍歇云者亦非長計也大抵人蔘之絶貴者無異近來魚物之價高皆自所産之地已自稀貴雖以向來東伯所報言之嶺東産魚之鄕而如是踊貴則無怪婦孺輩歸咎於均役也均役之法豈眞使魚而不出也只以均役之後旣有禁條而官與吏不得如前徵斂於漁戶則漁人纔免侵困便生自逸之計不能如向來之捨命漁採故魚物從以絶貴矣江民之採蔘亦猶是也苟不自官督迫則誰肯風餐露宿衝冒於累百里瀕死之行乎爲今之計自官家但當如前入送而只於回還之時勿用前日之法則利之所在民豈不赴也蓋聞江民之採蔘回還也自本府多發將吏遮截道路搜索衣服畢竟盡奪而民人之拚死採得徒手歸家則無怪其不盡力於採取也上曰以今作貢之資盡付江民則可以敷及而亦能樂赴耶濟恭曰此亦有難便之端甲者受價乙者往採每多推移代納之患如是之際安得無弊向見箕伯所通則以每錢十三兩爲言而江民元定之價不過四兩二錢也今猝爲三倍之價則土産之地亦隨以高售反非賤取之道也臣意則以十一兩爲定無妨矣且念倭譯輩受此三十斤價本係是交隣之重需或有不時之用而未能副急或有虛浪之類中間消瀜則其爲生事當如何哉渠輩亦爲尾大之慮只願以十一兩折價受出十斤蔘價本云矣上曰然則十斤之價合爲幾數濟恭曰當爲一萬六七千兩矣在前旣減五六斤蔘今又減得十斤則在江民庶爲息肩之道矣道臣書中以爲增價之後貿得中山蔘亦自不難云而近聞中山之蔘亦不多産且念倭中被執之蔘年年加數亦自不少實爲難繼之道今以十斤之數使渠輩受價推移則亦似便好矣上曰餘數尙爲二十斤此則何以區處而作貢之後在象譯輩亦有利益乎濟恭曰若無利益則渠輩初豈願受也至於二十斤餘數只當依舊爲之而江民採蔘之時催迫於入採之日寬假於回還之路則蔘路亦當漸開矣且有爲江民一番變通者江民之蔘價雖是四兩二錢而本數應下者乃是八千石小米也此乃江民口吻中物而每多不下究之歎此必營吏輩作俑也今番箕伯之所送成冊中各項條目及用留來去皆有註脚而獨於蔘價八千石則只書元數而不爲條列誠爲欠詳矣若以此盡授江民則誠爲大惠矣本府使若知此狀則必當力爭而計不及此者必是未諳本數之如許也然而其間委折有難遙度當爲更問於道臣及本倅然後區別更稟矣上曰然則更問無妨而至於小米價之餘剩事予不忍爲此矣此於箕伯營用必是根本而下至吏胥輩沾丐者皆在此一條彼亦吾民也豈可奪其仰哺之物乎濟恭曰聖敎誠至當矣果如今日劃計者則無寧增其元價矣朝家旣有詳定之折價又收其餘剩則此如獲稻之際竝索其滯穗也堂堂千乘之國豈可爲此苟艱之擧乎臣之愚意都不如盡索八千石蔘價歸之江民又取十斤蔘作貢付諸倭譯此外更無他策矣上曰設令八千石盡授江民而本倅之善於均分豈其易乎濟恭曰此一款勢無奈何江倅之每每得人旣未可必唯當頻頻提飭而已矣上曰江倅之病今果如何辭朝時聞有病狀頗以爲慮矣近見其子之發解足驗其病之少可矣濟恭曰果已差減云矣上曰關西小米作一利窟不當者無不生心誠一痼弊而其中戶曹之請得每爲夥然矣濟恭曰戶曹之請得不可已之事也小米皆是田稅而原屬戶曹所管況其所用俱係經費乎上曰試官卽爲出牌致祐承命出傳上命讀禁府堂上望筒落點訖仍敎曰此落點卽爲出傳而入侍禁堂先進去可也賤臣承命出傳上曰沈象奎徐有聞何當就囚集斗曰發行已經日似難追及而今明入來未可必矣上曰此輩必用同情之律而後方爲決訟之道今則象奎輩與永僖好好同歸矣設令永僖有眞箇用情之跡而或涉苽田之嫌則象奎有聞或以同隊而酬酢或以奉命而監試不能趁卽發告烏得免同罪之科乎予初聞是事欲以捧講之在於徑出先後分揀矣追聞捧講雖在徑出之前而十四日捧講十五日徑出之後此言稍稍傳播以至於此云永僖供中何不卽時斥退云者能知自明之肯綮矣有聞輩苟有聲討之心何不於十四捧講之日而必待十五日徑出相較之後始乃發說至於扯毁榜目云亦豈有如許試體乎先時者不及時者俱在不赦則有聞豈非不及時者乎今之攻永僖者求說不得則必曰永僖先與應講者相約故待日昏掩人耳目云爾旣有同隊之試官且有奉命之史官當與永僖死則同死罪則同罪廢枳則同廢枳而已不過如是決折矣上顧濟恭曰有聞則多以傳諭往來卿家卿亦想其爲人矣渠本昏殘有何氣力而至於象奎則雖小足能辦此然而渠與永僖有何可修之嫌乎大抵申驥顯事予未嘗提說者義理之分毫釐易差故予不欲番番剖說至於金履正事亦置之無論矣事屬禁令予亦何必長語乎所可駭歎者兩司之箚也形諸言則異於謄諸文故日前處分批旨中不果書此句語矣名以臺閣作一匿名書者求之古今寧有是耶其所謂雖未知姓名云者其眞不知而然乎無名氏之聲討令人大慙此非一時做錯也國體到此予欲無言此乃設置臺閣後創有之事予則謂其時不參之臺閣反復勝耳守禦使善於言論以此爲如何昌順曰伏見傳敎誠爲至當矣上曰勿爲泛論直陳之昌順曰所可怪者如不知其姓名則胡不問之誠有告君不實之罪矣上曰以其有禁令也予則雖不問之已知其爲某人矣況其越例謄頒一場起鬧者眞似兒戲渠輩不足責老成者旣不能禁止又爲之助瀾乎至於金羲淳近來應製多能合作特以買馬骨之意有此拔擢而其疏所謂逆孽凶醜云者其曰凶醜似指永僖故亦已抹下矣然而不作匿名書則猶勝於兩司矣濟恭曰貢人都民根柢不可使有稱冤之聲而況其稱冤公然拖及於千萬不當之壯勇營臣旣有聞安可不一番痛陳乎大抵壯營卽挽近新設者外人之不知裏面者或以接濟之際必有所妨於經費爲慮而臣則竊有詳閱而詳知者矣其所設施無非出於自上積費精力遵節用道專以損上益下爲主而蓋其軍兵接濟條惠廳均廳米給價買取之數通計爲近萬石而惠廳條爲七千餘石均廳條爲二千餘石都數近萬石若竝依均廳詳定價定式以三兩七錢貿取則在本營所得豈不甚多而特以俯念貢人之弊惠廳條七千餘石一竝以六兩買取均廳條則兼料換來條七百餘石雖以詳定式三兩七錢買取而此則各處換定軍之兼料條與軍摠換來者則在均廳毋論壯營與各營其出米則一也此則不可以貿取論至於六七年前新錄條千餘石卽不過江都軍物別備條中姑爲取用此亦有何關乎以惠廳條買取者言之究其本則莫非自內帑節用中出來者而一石之價至以六兩爲式者自有貿米以來初有之例也創設之聖意專爲經費及貢人不欲一毫相妨此而不善對揚或致生弊則其所憤痛當如何也近聞湖西廳貢物上下時貢人則從時價欲賣於米廛而自均廳捉致廛民不得買去勒令貢人必賣均廳而吏輩對貢人輒曰自壯營新買萬餘石於均廳故不得不如此云云蓋以上項兼料條與新錄條名色之在於渠廳仍作欛柄虛張名目威脅貢人貢人輩何以分別惠廳條之爲幾許均廳條之爲幾許而又何以仰認當初設施本意如彼之勤苦乎不獨湖西貢爲然近來藉賣壯營之弊多有之以此之故貢人輩皆以自本營勒買樣知之稱冤之聲或有傳說吏輩所爲豈不萬萬痛惡乎非但此也均廳豫買之限以三十朔筵奏定式聖批判付亦不過三四朔而買賣之際奸弊層生每石一錢雖曰流來情條近來則或有三四錢除給之弊貢人輩無以支保而該吏則亦必以本營移送之夥然爲此不得已之擧爲說尤豈不駭痛乎又聞所謂分主人輩及原貢人中無實者數三漢與該吏符同受題中間偸食而原主人都中則不聞不知畢竟有蕩敗之患渠輩之至冤至矜莫此爲甚豫買之弊旣如此近又出以布換米之謬例月前出給百餘同於貢人今若任以勿問貢人之說無以解惑惠廳之弊無以釐革臣意則以臣所奏頒視朝紙使各貢皆知事實之不然揭板該廳使郞吏常存一念之兢畏斷不可已矣上曰依爲之爲各營之給代自均廳豫貿貢米此所謂移納也移納之弊不但貢人爲切痼之瘼在都民其弊難言雖使年穀屢登有此均廳移納之規則斗米三錢已矣無望此所以耿耿一念必欲救此痼瘼近年壯營之創設安知非別般商量而然乎不然則初元綸音何以首提均米之弊軍門之多乎中外則姑以營制之未盡制置不能領會本意雖似然矣身爲惠堂此而不能對揚則是果何許人乎朝家本意卿之擧條旣詳言之若無卿言貢人都民何以知之依卿所奏以此擧條卽自廟堂謄頒各貢仍令揭板本司及該廳卿須招致各貢頭目詳細曉諭俾知朝家爲渠輩之本意可也至於均廳移納之弊春初一切嚴禁使之堅守三十朔定限則定限之內奸弊又如此而假托壯營之貿米此不但萬萬痛惡又若布換米一款設有年前該堂之擧條移此補彼之際苟能悉心奉公亦豈有似此之弊惠廳當該堂郞卽令該府嚴問捧口招移納嚴禁以後堂郞間如有手犯於不屑之事卽爲按法重繩雖或見欺於下輩而有所犯各別嚴勘以爲懲一礪百之地禁府諸堂嚴飭卽爲開坐擧行特敎口招事體至嚴萬一拘於顔私不能嚴覈得情當該赴坐堂上爲先痛懲以此一體嚴飭可也出擧條上敎昌順曰卿則曾經惠堂矣詳知此弊否昌順曰吏輩於壯營則受三南條六兩之價而於貢人則只給均廳條三兩七錢之價貢人宜其見欺矣上曰予於壯營事竊有區區微意非以爲壯宿衛也亦非爲添軍制也予之苦心至今隱忍而不發故每於壯營事便同一己私事自丙申以來一石之米一匹之布不敢浪費積勞經紀僅就頭緖初若謀及外庭則路傍之舍寧有速成之望乎爲有司者不諒此心眞無狀矣該廳獨無堂郞乎李秉模亦將何顔面登筵而見予乎非卿言予安得聞此而至於布換米事誠如傳言雖用贓汚之律亦非過當矣仍命書榻敎曰惠廳當該堂郞爲先令該府嚴問捧口招飭敎以後如有手犯按法重繩雖或見欺於下輩亦爲各別嚴勘出榻敎又敎賤臣曰持此出給使之先書傳旨而拿囚可也賤臣承命出傳訖回入上曰不招當直何也命書榻敎曰當該假注書汰去出榻敎上曰今之注書誠爲苟艱而大抵廳注則實難其人矣昌順曰向在分朋互爭之時則廳注多爲其機括如趙顯命之與注書趙明鼎相較者是矣上敎昌順曰卿之爲廳注多在於左相之爲知申時而自玆以降如甲申乙酉以後則政院日記全不成樣而筵話之書出外間則倍爲詳備矣濟恭曰其時每於入侍罷後各司吏胥環立堂后而爲廳注者左酬右應亦不暇給矣上曰今之注書雖使强行而亦不可得也先朝時記注中有或以方言形容書以昆鷄者今之注書亦不能爲此矣昌順曰古之注書如簷鈴亂耳某山從某山等語傳爲美談而此則尙矣不可論矣上曰昔則大臣嚴束注書每多提警而今之無此例何也濟恭曰擧條旣不自堂后製送則元無相關之事而然矣濟恭曰今番監試二所進去備郞所捉儒生趙台囿等試券題出前先書移法司照律而渠供中賦之議論先書於題出後而非題前先書云故有榜出後令廟堂取考試券之命矣取考試券則所謂議論果爲先書而其文則雖無意味亦是當題之餘意則渠供中云云果非誣告矣上曰題後先書比之題前當爲懸殊矣仍敎尙集曰兩儒勘以何律乎尙集曰趙台囿則杖一百李由源則以借述充軍矣上曰今番挾冊者甚多而考諸律文則當爲充軍且其片片私草之藏匿者異於偃然挾冊故只命停擧而其中水原洪天浩最爲可矜矣文雖實才不入科體今番又爲停擧矣濟恭曰誠如聖敎矣上曰更有可奏之事乎濟恭曰興陽縣監鄭萬始下直後以同坐試官被罪之故不敢冒赴云矣上曰促令赴任可也然而萬始以玉堂乞郡經多年而不得邑誠亦異矣文淳曰其間或經外補故以致遲滯矣上曰非緣外補而然其間有甚得罪而然守禦使則旣是至親必當詳知矣昌順未知緣何事而中間殆近見枳矣上敎濟恭曰陵幸則稍待秋成而秋事近果如何濟恭曰近因連日陽曝未結實者稍當結實而大抵今年穡事至於初秋則乃是罕古之大豐矣經潦而又大損農夫之始望太過故缺望亦太過而大體言之不至大歉矣集斗曰近來日氣甚調順故晩移及豆太皆有成熟之望矣濟恭曰嶺南中咸陽最歉此是我聖上最所軫念特用曠典之邑而纔置袵席又遭饑饉誠爲悶然矣上曰非但咸陽爲然龍宮水災幾乎化爲眞箇龍宮已極驚慘而大抵嶺南之告歉甚於湖南以畿內言之則陽川金浦等沿邑被災尤酷甚可憐也濟恭曰陽川等邑皆是野薄易荒之地必於八路告歉之時始爲大登矣上顧敏輔曰坡州則年事果何如敏輔曰姑未詳知矣上曰卿之精力可以無慮於治郡乎濟恭曰以其筋力雖劇邑亦爲恢恢矣上曰觀其精力眞與卿爲對矣上命晩秀持入應製儒生試券命讀訖上曰徐畊輔則乃是必做之人物況其文筆如是超絶乎集斗曰不過一時刻一筆揮灑誠可奇矣濟恭曰此作倍勝於今番一二所一等作矣上曰此家多年廢蟄今始回蘇其奇喜之狀無異於漢高之出陳倉見秦地故予之命題誠有意矣其詩又能如是合作尤可喜也濟恭曰臣昨伏見傳敎中有瑞物之敎故方欲亟見其人與文矣今見此作聖敎實爲的當果是眞箇瑞物矣上曰昨因雨下文思易減而猶且如此矣邁修曰如鄭脩容之倒用曾閔亦因雨下心忙而然矣上曰雖倒用而文字引用非違格故予亦加批矣濟恭曰鄭脩容之兩作亦是實才矣上曰此則老儒而終場尤勝矣濟恭今番科作頗勝於前而二所詩先我皇明之鋪頭過於緊着矣上曰然矣今番考見試券則李賢伋之子兩作皆爲絶佳而尹愼之初句亦爲絶作矣上敎晩秀曰儒生試券旣有御批皆令親受可也濟恭曰日前吏判以吏議階梯承命就議於臣故反覆思惟唯禮議一窠合爲階梯以此定式似好至於大司成選擇之規今旣以能文爲主則雖曾經者不可不更爲通望大司成旣不作吏議階梯則此後恐有不爲極選之慮此亦宜有別般定式下詢吏判而處之何如上曰吏判之意何如文淳曰三銓階梯旣以禮議定式則當作通淸之窠有異於他曹佐貳或値擬望人乏少之時則勿論承旨外任啓請擬入然後可無苟艱之患而如已通副學大成之人直爲擬入於禮議之望恐合事宜至於大司成今旣變通則雖是曾經之人合有更通之擧而在前直通副學則毋論大司成之通與不通勿拘通擬於三銓之望此後已通副學大司成之人雖未經禮議直通於吏議之望則大司成自當爲極選之窠以此定式似好矣上曰曾經吏堂歷陳之可也昌順曰禮議旣作吏議之階梯大成又爲副學之階梯以此定式之後雖曾經國子之人重通然後似當行公矣鼎鎭曰大司成旣以能文爲主極擇久任則曾經之人非重通似難行公矣上曰依爲之僉議旣然然則更通可也出擧條命書榻敎曰大司成李祖源許遞出榻敎濟恭曰新通之大司成只當以能文者取之不必過加先聲如銓郞之反啓爭端矣上曰今之大司成只在此朝廷上如鄭經世李敏敍者何處得來乎宗鉉進前奏曰本曹雲門山摘奸事發遣郞官時持草料除下直往來似好矣上曰依卿言爲之尙集曰典獄今無死囚當取外方一獄囚移置典獄以備不時之用矣上曰不必取來矣京獄無死囚則可謂囹圄空耶上敎集斗曰下直守令進前敏輔前奏姓名上曰坡州便近在卿爲何如敏輔曰聖恩愈往愈摯臣豈敢以私情仰對乎臣年迫桑楡餘日無多只以時或登筵昵近耿光以伸區區之忱矣今將離違城闕軒陛之戀不勝耿結矣上曰行且召卿豈可久勞於外乎卿於其前曾佩密符耶敏輔曰臣以蔭路從仕安得佩密符乎上曰建司命佩密符足爲老人疏暢之資須往而善爲之魯永進前奏姓名上曰三陟頗遠矣卿能將往否魯永曰今則病勢非輕雖非遠邑亦難將往矣上曰然則情地亦難處矣濟恭曰三陟路險且遠非奉老者可往之邑矣上曰然則當爲相換而近邑苦無可合之地矣上敎濟恭曰御容改摸每十年行之而辛丑已行則今年爲當次姑待秋深無妨耶濟恭曰然矣上曰稟事已畢卿則就坐濟恭與備堂先退上敎魯永曰如春川遂安等差近則可能將往乎魯永曰非敢嫌遠日氣已涼無論某處當待春和矣上曰予以曲軫人情之故每於外補之時不得不商量可遞之邑而差遣三陟事亦當更爲下敎矣命退諸臣以次退出